Kjaramál unglækna hafa verið í brennidepli að undanförnu en eins og kunnugt er af fréttum sagði Félag ungra lækna ( FUL ) sig frá kjarasamningi þeim sem samninganefnd Læknafélags Íslands ( LÍ ) gerði við fjármálaráðuneytið í vor um kjör lækna á sjúkrahúsum . Félagið boðaði til vinnustöðvunar hjá unglæknum en áður en til hennar kom felldi Félagsdómur þann úrskurð að hún væri ólögleg . Forsaga málsins er sú að þegar samninganefndir LÍ og ríkisins undirrituðu nýjan kjarasamning 2. maí síðastliðinn neitaði fulltrúi unglækna í nefndinni að skrifa undir . Á aukaaðalfundi FUL 10. maí voru gerðar breytingar á lögum félagsins sem gerðu það að sjálfstæðu stéttarfélagi sem ekki tilheyrði lengur LÍ . Jafnframt sagði fulltrúi félagsins sig úr samninganefnd LÍ og stjórn félagsins hvatti unglækna til þess að taka ekki þátt í atkvæðagreiðslu um kjarasamninginn sem fram fór 16. maí . Eins og kunnugt er var samningurinn samþykktur í atkvæðagreiðslunni , þó ekki með meiri mun en svo að atkvæði unglækna hefðu hugsanlega getað ráðið úrslitum . Stjórn FUL óskaði hins vegar eftir samningaviðræðum við ríkisvaldið um nýjan kjarasamning . Samninganefnd ríkisins hafnaði því og lagði stjórn FUL það þá í dóm félagsmanna sinna hvort rétt væri að boða til vinnustöðvunar í því skyni að knýja fram samning . Atkvæðagreiðslan fór fram 5. - 6. júní og þann 10. júní boðaði félagið að þrisvar sinnum yrði fjögurra daga vinnustöðvun . Skyldi sú fyrsta hefjast á miðnætti Jónsmessunætur , 24. júní . Ríkið brást við með því að stefna FUL og LÍ fyrir Félagsdóm til viðurkenningar á því að LÍ hafi farið með samningsaðild fyrir félagsmenn í FUL og að boðuð vinnustöðvun verði dæmd ólögmæt . Félagsdómur kvað upp dóm sinn síðdegis á sunnudegi , nokkrum klukkustundum áður en fyrsta verkfallið átti að hefjast . Félagsdómur féllst á þau rök ríkisins að unglæknar væru bundnir af kjarasamningi LÍ og ríkisins , á þeim hvíldi því friðarskylda og vinnustöðvun þar af leiðandi ólögmæt . Var FUL gert að greiða ríkinu 200.000 krónur í málskostnað . Læknafélag Íslands var hins vegar sýknað af kröfum ríkisins vegna þess að þegar FUL tók ákvörðun um vinnustöðvun " hafi hvorki verið fyrir að fara aðild félagsins né einstakra félagsmanna þess að Læknafélagi Íslands , " eins og segir í dómnum . LÍ hefði því ekki átt neinn hlut í aðgerðum unglækna né borið á þeim ábyrgð . Var ríkinu gert að greiða félaginu 100.000 krónur í málskostnað . Verjandi FUL í þessu máli var Lára V. Júlíusdóttir hæstaréttarlögmaður og byggði hún málsvörnina á því meginatriði að lög um kjarasamninga opinberra starfsmanna frá 1986 giltu ekki um samninga unglækna . Félag þeirra væri sjálfstætt stéttarfélag og giltu því um það lög um stéttarfélög og vinnudeilur frá 1938 . Á þeim grunni væri FUL óbundið af samningi LÍ og ríkisins , það uppfylli öll skilyrði laga um stéttarfélög og hafi því rétt til að gera kjarasamninga og fylgja eftir kröfum félagsins með því að boða til verkfalls . Félagsdómur slær því föstu að málið falli undir dómsvald hans á grundvelli laganna frá 1986 " enda hefur lögum um kjarasamninga opinberra starfsmanna verið beitt um langt árabil um kjarasamninga lækna við stefnanda [ ríkið ] , " eins og segir í niðurstöðum dómsins . Samkvæmt dómnum hafa unglæknar átt aðild að samningaviðræðum LÍ og ríkisins og LÍ farið með samningsaðild fyrir félagsmenn FUL . Athygli vekur að Félagsdómur kemst að þeirri niðurstöðu með vísan til laga um stéttarfélög og vinnudeilur frá 1938 að félagsmaður í stéttarfélagi hætti " að vera bundinn af samþykktum félags síns og sambands þess þegar hann samkvæmt reglum félagsins er farinn úr því en samningar þeir , sem hann hefur orðið bundinn af meðan hann var félagsmaður , eru skuldbindandi fyrir hann meðan hann vinnur þau störf , sem samningurinn er um , þar til þeir fyrst gætu fallið úr gildi samkvæmt uppsögn " . Í ljósi þessa séu unglæknar bundnir af samningi LÍ og ríkisins til 31. desember 2005 . Í samtali við Læknablaðið staðfesti Lára að vinnustöðvun unglækna hefði verið dæmd ólögmæt . Hins vegar væri dómurinn ekki alslæmur fyrir umbjóðendur hennar því tilvera Félags ungra lækna sem sjálfstæðs stéttarfélags væri viðurkennd . Um næstu skref í málinu sagði Lára að nú þyrfti að fara ofan í saumana á ýmsum atriðum samningsins og ræða þau við ríkisvaldið . " Það þarf að fara yfir reglur um vinnutímann því svo virðist sem sum ákvæði samningsins standist ekki ákvæði laga um vinnutíma og gangi í berhögg við það sem gerist bæði í Evrópu og víðar . Það þarf að leggja mat á það hvort þessi ákvæði standist lög . Sé niðurstaðan sú að svo sé ekki er hægt að fylgja því eftir , " sagði Lára . Hún bætti því við að Félag ungra lækna gæti ekki haft nein áhrif á það að félagsmenn segðu störfum sínum lausum . Hins vegar megi búast við því að unglæknar hugsi sinn gang og bregðist við með einhverjum hætti telji þeir samninginn allsendis óviðunandi . Haft hefur verið eftir forystumönnum unglækna í fjölmiðlum að ástandið á Landspítala væri orðið það slæmt að margir unglæknar vildu helst ekki vinna þar lengur . Þeir halda því fram að á Landspítalanum einum séu um 300 vaktir ómannaðar í sumar . Óttast þeir að unglæknar verði neyddir til þess að leggja á sig verulega yfirvinnu , meira en það sem tíðkast hefur og þykir þó flestum nóg . Nú blasir við félaginu að fara yfir stöðuna og ákveða hvernig brugðist verður við . Stjórn LÍ náði um það samkomulagi við Magnús Pétursson forstjóra Landspítalans að efna til fundar um stöðu unglækna og átti að halda hann eftir að blaðið fór í prentun .